Komisijos Reglamentas (EEB) Nr. 338/92
1992 m. vasario 12 d.
nustatantis išsamias Tarybos reglamento (EEB) Nr. 3763/91 taikymo taisykles dėl Bendrijos importo kvotos 8000 tonų kviečių sėlenų pagal KN kodą 230230 iš AKR valstybių į Prancūzijos Rejunjono departamentą
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1991 m. gruodžio 16 d. Tarybos reglamentą (EEB) Nr. 3763/91, kuriuo įvedamos konkrečios priemonės tam tikrų žemės ūkio produktų atžvilgiu dėl Prancūzijos užjūrio departamentų [1], ypač į jo 3 straipsnio 5 dalį,
kadangi, Reglamento (EEB) Nr. 3763/91 3 straipsnio 4 dalis nustato, kad įvežant kviečių sėlenas pagal KN kodą 230230 iš AKR valstybių į Prancūzijos užjūrio Rejunjono departamentą importo mokestis netaikomas, jei įvežamas kiekis neviršija 8000 tonų per metus;
kadangi pirmuoju atveju turi būti nustatytos išsamios šios kvotos administravimo taisyklės; kadangi šiame kontekste turi būti priimta nuostata dėl importo licencijų išdavimo po peržiūrėjimo laikotarpio ir, kai būtina, dėl vienkartinio koeficiento sumažinimo nustatymo tokiam kiekiui, kuriam jis bus taikomas; kadangi operatoriaus interesams ginti turi būti priimta nuostata, suteikianti galimybę atsiimti prašymus licencijai gauti po to, kai nustatomas sumažinimo koeficientas;
kadangi dėl šios kvotos administravimo palengvinimo turi būti priimtos nuostatos, leidžiančios Prancūzijai priimti sprendimą dėl vienkartinio koeficiento sumažinimo taikomam kiekiui; kadangi toks sprendimų delegavimas reikalauja, kad Komisija tuo tikslu būtų reguliariai informuojama apie priimtus sprendimus;
kadangi šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Remiantis Tarybos reglamento (EEB) Nr. 3763/91 3 straipsnio 4 dalimi šis reglamentas nustato išsamias taikymo taisykles dėl metinės Bendrijos importo kvotos į Prancūzijos Reuniono departamentą, netaikant mokesčių 8000 tonų kviečių sėlenų pagal KN kodą 230230, iš AKR valstybių.
2 straipsnis
1. Prašymai importo licencijai gauti pagal 1 straipsnyje numatytą kvotą turi būti pateikiami šiuo tikslu įsteigtai kompetentingai Prancūzijos tarnybai kiekvieną pirmadienį iki 13 val. Briuselio laiku, o jei ta diena nedarbo, tada kitą darbo dieną.
2. Prašymuose importo licencijai gauti negalima nurodyti didesnio kiekio, nei turimas kvotos kiekis.
3. Jei prašymuose importo licencijai gauti nurodomas didesnis kiekis nei turimas, valstybė narė nustato vienkartinį sumažinimo koeficientą taikomam kiekiui trims darbo dienoms, skaičiuojant nuo tos dienos, kurią vėliausiai buvo pateikti prašymai. Šiuo atveju prašymą licencijai galima atsiimti, pareiškus pageidavimą raštu per vieną darbo dieną nuo tos dienos, kurią buvo nustatytas sumažinimo koeficientas.
4. Licencijos išduodamos penktą darbo dieną, skaičiuojant nuo tos dienos, kada prašymas buvo pateiktas vėliausiai.
5. Nepaisant Komisijos reglamento (EEB) Nr. 3719/88 [2] 8 straipsnio 4 dalies, importuojamas kiekis negali būti didesnis, nei nurodytas importo licencijos 17 ir 18 langelyje. Šiuo tikslu minėtos licencijos 19 langelyje reikia rašyti skaičių 0.
6. Prašymuose importo licencijai gauti prie pavadinimo "Pastabos" ir importo licencijos 24 langelyje reikia įrašyti: "Importo mokestis netaikomas (Rejunjono kvota) - Reglamentas (EEB) Nr. 338/92".
7. Licencija reiškia įsipareigojimą importuoti iš AKR valstybių. Prašymuose licencijoms gauti ir licencijų 8 langelyje nurodoma AKR kilmės šalis.
8. Importo licencijos galioja 45 dienas nuo jų išdavimo dienos.
Užstato santykis licencijos atžvilgiu yra 16 ekiu už toną.
9. Prancūzija kiekvieną penktadienį iki 13 valandos Briuselio laiku teleksu arba telefaksu praneša Komisijai apie sprendimus, priimtus įgyvendinant šio straipsnio nuostatas. Ši informacija turi būti pranešama atskirai nuo informacijos, susijusios su kitais prašymais išduoti importo licencijas javų sektoriuje.
3 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1992 m. vasario 12 d.